Pa van twee voor huis doodgeskietJannie Van der Schyff met sy vrou, Lezel. Foto: Facebook Brig. Selvy Mohlala, polisiewoordvoerder, het aan Maroela Media gesê Jannie van der Schyff (46) is deur twee verdagtes doodgeskiet. Jannie se vrou, Lezel, het glo van die werk af gekom, die elektroniese hek oopgemaak en die erf binnegery. Daar het sy haar man met die twee verdagtes in die oprit gesien. Die verdagtes het drie skote afgevuur, waarvan twee Jannie in die maag en sy getref het. Die verdagtes het in ’n wegkommotor, ‘n silwer VW Polo, gespring en gevlug. Jannie is na die hospitaal gehaas, maar is met sy aankoms dood verklaar. Mohlala het gesê polisielede is steeds op die toneel om die saak te ondersoek. Hy het bevestig dat niks gesteel is nie. ŉ Saak van moord is aanhangig gemaak. Jan van der Schyff, Jannie se pa, het Woensdagoggend aan Maroela Media gesê hy is op pad na Delmas. Hy was nie heeltemal seker wat presies gebeur het nie, maar het gesê die familie sal later kommentaar lewer. Maroela Media verneem dat Jannie en Lezel die ouers van twee jong seuns is.